Komisijos ataskaita Europos Parlamentui ir Tarybai apie EŽŪGF išlaidas Išankstinio perspėjimo sistema Nr. 9–11/2007 /* KOM/2007/0830 galutinis */





[pic] | EUROPOS BENDRIJŲ KOMISIJA | Briuselis, 13.12.2007 KOM(2007) 830 galutinis KOMISIJOS ATASKAITA EUROPOS PARLAMENTUI IR TARYBAI apie EŽŪGF išlaidas Išankstinio perspėjimo sistema Nr. 9–11/2007 KOMISIJOS ATASKAITAEUROPOS PARLAMENTUI IR TARYBAI apie EŽŪGF išlaidas Išankstinio perspėjimo sistema Nr. 9–11/2007 TURINYS 1. Įvadas 4 2. Asignuotosios pajamos 4 3. Cukraus pramonės restruktūrizavimo fondas 5 4. 2007 m. biudžeto vykdymo pastabos 5 5. Išvados 7 1. ĮVADAS Priede pateikiami duomenys apie laikotarpio nuo 2006 m. spalio 16 d. iki 2007 m. rugsėjo 30 d. faktinį biudžeto vykdymą, palyginti su išlaidų įvertinimu, parengtu remiantis Tarybos reglamento (EB) Nr. 1290/2005[1] 20 straipsnio nuostatomis nustatytu rodikliu. 2. ASIGNUOTOSIOS PAJAMOS Remiantis naujojo BŽŪP finansinio reglamento (EB) Nr. 1290/2005 34 straipsnio nuostatomis, įplaukos, gautos ištaisius finansines klaidas pagal sprendimus dėl sąskaitų atitikties patvirtinimo ir susigrąžinus sumas dėl pažeidimų, taip pat įplaukos, gautos taikant pieno mokestį, laikomos pajamomis, skirtomis finansuoti EŽŪGF išlaidas. Tokios pajamos buvo apskaičiuotos sudarant 2007 m. biudžetą – į šias apskaičiuotas sumas biudžeto valdymo institucija atsižvelgė priimdama 2007 m. biudžeto asignavimus. Konkrečiai: - apskaičiuota, kad įplaukos, gautos taikant pieno mokestį, turėtų sudaryti 349,0 mln. EUR; į jas atsižvelgta sumažinant pieno ir pieno produktų sektoriui prašytus asignavimus – šiam sektoriui biudžeto valdymo institucija skyrė 587,0 mln. EUR sumą; - apskaičiuota, kad įplaukos, gautos susigrąžinus sumas po atitikties patvirtinimo, turėtų sudaryti 568,0 mln. EUR, o įplaukos, gautos susigrąžinus sumas dėl pažeidimų – 70,0 mln. EUR. Į bendrą 638,0 mln. EUR sumą atsižvelgta sumažinant bendrosios išmokos schemai prašytus asignavimus – šiai schemai biudžeto valdymo institucija skyrė 27 918,0 mln. EUR. Pridedamoje lentelėje pateikiama asignuotųjų pajamų panaudojimo ataskaita – iki 2007 m. rugsėjo 30 d. surinkta 1 148,6 mln. EUR tokių pajamų. Konkrečiai: - iš pieno mokesčio gauta apie 363,3 mln. EUR suma, palyginti su iš pradžių planuota 349,0 mln. EUR suma; - po atitikties patvirtinimo susigrąžintos sumos sudarė apie 557,8 mln. EUR; ir - įplaukos susigrąžinus sumas dėl pažeidimų sudarė apie 227,6 mln. EUR, tačiau iki biudžetinių metų pabaigos numatoma gauti papildomų sumų. Vadovaujantis taikytinomis taisyklėmis, visos šios pajamos arba jų dalis gali būti panaudotos EŽŪGF išlaidoms finansuoti, jei biudžeto valdymo institucijos skirtų biudžeto asignavimų nepakanka valstybių narių patirtoms išlaidoms finansuoti. Jei visos šios pajamos arba jų dalis nepanaudojama, ji automatiškai perkeliama į kitus biudžetinius metus. Atsižvelgiant į tai, jog numatoma, kad 2007 m. biudžeto asignavimai nebus visiškai panaudoti, bendra EŽŪGF asignuotų pajamų suma bus perkelta į 2008 m. ir bus naudojama numatomiems tų metų biudžeto poreikiams finansuoti. 3. CUKRAUS PRAMONėS RESTRUKTūRIZAVIMO FONDAS Laikinos restruktūrizavimo sumos cukraus sektoriuje vertinamos kaip asignuotosios pajamos, kuriomis ketinama finansuoti cukraus pramonės restruktūrizavimo pagalbą ir kitą restruktūrizavimo fonde numatytą pagalbą. 2006–2007 prekybos metais šios sumos yra susijusios su ūkio subjektų turimomis kiekybinėmis cukraus, inulino sirupo ir izogliukozės kvotomis; šias sumas valstybės narės turi surinkti ir sumokėti į fondą dviem dalimis, kurių mokėjimo terminai – 2007 m. kovo 31 d. ir lapkričio 30 d. Kovo mėn. pabaigoje valstybės narės į asignuotųjų pajamų sąskaitą pervedė pirmąją restruktūrizavimui skirtų mokėtinų sumų dalį, kuri sudarė apie 1 287,2 mln. EUR. 2007 m. rugsėjo mėn. valstybės narės po to, kai išmokėjo apie 398,7 mln. EUR sumą, skirtą pagalbai restruktūrizuojamai cukraus pramonei, deklaravo apie 152,7 mln. EUR sumą, skirtą įvairinimo pagalbai ir pagalbai cukraus perdirbėjams išmokėti. Todėl bendra mokėjimų iš fondo suma 2007 m. rugsėjo 30 d. sudarė 551,4 mln. EUR. Šie mokėjimai bus finansuojami iš atitinkamos asignuotųjų pajamų sąskaitos, o 735,9 mln. EUR likutis bus perkeltas į 2008 m. ir bus naudojamas būsimiems restruktūrizavimo ir kitos pagalbos mokėjimams padengti. 4. 2007 M. BIUDžETO VYKDYMO PASTABOS Toliau trumpai komentuojamos priežastys, dėl kurių susidarė didžiausi faktinio ir numatyto 2007 m. biudžeto vykdymo tam tikruose sektoriuose skirtumai. 4.1. Pinigų veiksniai Per minėtą laikotarpį patirtos išlaidos apima išlaidas dėl JAV dolerio ir euro kurso kitimo. Šio kurso kitimo tendencijos daugiausia veikia eksporto grąžinamąsias išmokas už žemės ūkio produktus, ypač už grūdus bei cukrų, ir tam tikrą nacionalinę pagalbą, pavyzdžiui, pagalbą už medvilnę. Vadovaujantis Reglamento (EB) Nr. 1290/2005 21 straipsniu, biudžeto valdymo institucijos priimtas biudžetas parengtas remiantis vidutiniu 2006 m. liepos–rugsėjo mėn. JAV dolerio ir euro kursu, t. y. 1 EUR lygus 1,27 USD. Reikėtų pažymėti, kad nuo 2006 m. rugpjūčio 1 d. iki 2007 m. liepos 31 d. vidutinis kursas buvo apytiksliai toks: 1 EUR lygus 1,31 USD, t. y. 3,1 % didesnis už kursą, kuriuo remtasi rengiant 2007 m. biudžetą. 4.2. Rinkos veiksniai 4.2.1. Javai (– 527,0 mln. EUR) Dėl itin palankių vidaus ir išorės sąlygų grūdų rinkoje ir dėl atitinkamai pakilusių vidaus ir pasaulinės rinkos kainų: - pirkta mažiau grūdų viešajam sandėliavimui ir parduota daugiau viešojo sandėliavimo grūdų, o tai lems, kad iki biudžetinių metų pabaigos bus gauta nemažai grynųjų pajamų; ir - sumažėjo eksporto grąžinamųjų išmokų išlaidos, nes didžiąją biudžetinių metų dalį galiojo nustatyta „0“ grąžinamųjų išmokų norma, taigi sumažėjo šios schemos išlaidos, palyginti su biudžeto asignavimais. Todėl šiam sektoriui skirti 2007 m. biudžeto asignavimai tikrai nebus išnaudoti. 4.2.2. Grąžinamosios išmokos už 1 priede neįrašytus produktus (– 107,7 mln. EUR) Numatoma, kad valstybių narių išlaidos eksporto grąžinamosioms išlaidoms už perdirbtus žemės ūkio produktus bus mažesnės bendrai sumažėjus eksporto grąžinamųjų išmokų už įvairius susijusius produktus dydžiui. Taigi ir šiame sektoriuje 2007 m. biudžeto asignavimai tikrai nebus išnaudoti. 4.2.3. Cukrus (+125,9 mln. EUR) Šiuo metu biudžeto asignavimų panaudojimas, palyginti su rodikliu, viršijamas pirmiausia dėl to, kad padidėjo atitinkamų valstybių narių patiriamos eksporto grąžinamųjų išmokų išlaidos, nes eksportuojamo cukraus, įskaitant laisvai parduodamą ir viešajam sandėliavimui skirtą cukrų, kiekis buvo daug didesnis, palyginti su 2007 m. biudžete planuotais kiekiais. 4.2.4. Vaisiai ir daržovės (– 77,7 mln. EUR) Šiuo metu biudžeto asignavimai, palyginti su rodikliu, nevisiškai panaudojami pirmiausia dėl to, kad sumažėjo pomidorų, už kurių perdirbimą iki šiol buvo teikiama pagalba, kiekis. Be to, gamintojų organizacijų veiklos lėšos įsisavinamos lėčiau, palyginti su atitinkamu rodikliu. 4.2.5. Pienas ir pieno produktai (+ 56,1 mln. EUR) Nuo 2007 m. rugsėjo 30 d. biudžeto asignavimai, palyginti su rodikliu, buvo viršijami. Reikėtų pažymėti, kad šio asignavimų viršijimo, palyginti su rodikliu, priežastys yra techninės, nes nuo 2007 metų biudžeto pajamos, gautos taikant pieno mokestį (iš pradžių apskaičiuota 349,0 mln. EUR suma), laikomos EŽŪGF asignuotomis pajamomis. Šios pajamos nebuvo įtrauktos į prašytus ir biudžeto valdymo institucijos šiam sektoriui skirtus 2007 m. biudžeto asignavimus, todėl rodiklis taikomas už šią sumą mažesniems asignavimams. Būtent dėl to tikėtina, kad biudžetinių metų pabaigoje vykdomo biudžeto asignavimai bus viršyti. Jei atsižvelgiama į pajamas, gautas taikant pieno mokestį, kurias iš pradžių buvo numatyta skirti pieno sektoriui, šiame sektoriuje būtų nepanaudota –282,1 mln. EUR asignavimų. 4.3. Tiesioginė pagalba (+ 101,8 mln. EUR) Valstybių narių patirtos išlaidos buvo didesnės nei 2007 m. biudžete numatyti asignavimai bendrosios išmokos ir kitoms tiesioginės pagalbos schemoms. Siekdamos išsiaiškinti, kaip vykdomas biudžetas pagal tam tikras schemas šioje srityje, Komisijos tarnybos susisiekė su tam tikromis valstybėmis narėmis, kad nustatytų jų ketinimus dėl pagalbos mokėjimo pagal šias schemas laikotarpiui iki biudžetinių metų pabaigos. Remiantis iš šių valstybių narių gauta informacija, numatoma, kad prognozuojamos išlaidos, visų pirma skirtos bendrosios išmokos schemai, iki spalio mėn. pabaigos viršys šios schemos asignavimus apytikriai 1,0 %, t. y. numatoma, kad iki biudžetinių metų pabaigos bus viršyta apie 300,0 mln. EUR. Jei atsižvelgiama į pajamas, gautas susigrąžinus sumas po atitikties patvirtinimo ir dėl pažeidimų, kurias iš pradžių ketinta skirti bendrosios išmokos schemai, tiesioginės pagalbos skyriuje nuo 2007 m. rugsėjo 30 d. būtų nepanaudota –536,0 mln. EUR asignavimų. 4.4. Žemės ūkio išlaidų auditas 4.4.1. Ankstesnių metų sąskaitų patvirtinimas (+ 91,7 mln. EUR) Komisija priėmė visus sprendimus dėl sąskaitų patvirtinimo, kuriuos numatoma įvykdyti iki einamųjų biudžetinių metų pabaigos. Grynoji suma, susigrąžinta atlikus šiuose sprendimuose nustatytas pataisas, 2007 m. rugsėjo 30 d. apytikriai buvo –74,7 mln. EUR. Ši suma, palyginti su 2007 m. biudžete numatyta –178,0 mln. EUR suma, reiškia, kad biudžeto asignavimai panaudojami nevisiškai. Iki 2007 biudžetinių metų pabaigos šis prognozuojamas pajamų iš susigrąžinamų sumų trūkumas turės būti padengtas, o tai atitinkamai padidins EŽŪGF išlaidas. 5. IšVADOS Dėl palankių vidaus ir išorės rinkos sąlygų, susidariusių 2007 biudžetiniais metais, pastebimai padidėjo kainos, visų pirma javų ir pieno rinkose. Šiuose sektoriuose buvo likviduotos viešojo sandėliavimo atsargos ir sumažėjo eksporto grąžinamųjų išmokų dydžiai, o tai lėmė ir mažesnes EŽŪGF išlaidas, daugiausia šiose rinkose. Kita vertus, didesnis eksportuojamo cukraus kiekis lėmė didesnes išlaidas cukraus eksporto grąžinamosioms išmokoms. Tačiau 2007 m. biudžeto asignavimai rinkos priemonėms nebus išnaudoti. Šį nepakankamą asignavimų išnaudojimą iš dalies kompensuoja prognozuojamos metų pabaigoje padidėsiančios išlaidos tiesioginei pagalbai ir išlaidos prognozuojamam pajamų, gaunamų susigrąžinant sumas pagal sąskaitų patvirtinimo procedūrą, trūkumui padengti. Šiuo metu apskaičiuota, kad bendra neišnaudotų 2007 m. biudžeto asignavimų suma yra apie 400,0 mln. EUR. Taigi visos pajamos 2007 m. asignuotos EŽŪGF bus perkeltos į 2008 m. ir bus naudojamos tų metų biudžeto poreikiams padengti. PRIEDAS [pic] [1] OL L 209, 2005 8 11, p. 1. Reglamentas su paskutiniais pakeitimais, padarytais Reglamentu (EB) Nr. 320/2006 (OL L 58, 2006 2 28, p. 42).